ตัวแทนประกันร้องรัฐ ยกเลิกเก็บภาษีแวต
ตัวแทนประกันร้องรัฐ ยกเลิกเก็บแวตจากรายได้ รับเปิดเสรีเออีซี
25 พ.ย. 2558

ตัวแทนประกันร้องรัฐ ยกเลิกเก็บแวตจากรายได้ รับเปิดเสรีเออีซี
นางพรประภา สุกรีภิรมย์ ประธานสโมสรล้านเหรียญโต๊ะกลม ที่มีตัวแทนประกันชีวิตทำยอดขายลูกค้ารายใหม่ปีละไม่ต่ำกว่า 30 ล้านบาท เป็นสมาชิก เปิดเผยว่า ได้ร่วมกับสมาคมตัวแทนประกันชีวิตอีก 2 สมาคม จะทำเรื่องเสนอ นายสุทธิพล ทวีชัยการ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้ช่วยผลักดันการยกเลิกภาษีมูลค่าเพิ่ม (แวต) 7% รวมทั้งขอนำค่าใช้จ่ายมาหักลดหย่อนภาษีได้ 60-70% เพื่อเพิ่มขีดความสามารถในการแข่งขันของตัวแทนไทยกับตัวแทนต่างประเทศหลังเปิดอาเซียน
ทั้งนี้ หลังจากเปิดเออีซีจะทำให้มีตัวแทนต่างประเทศเข้ามาแข่งขันหาลูกค้าในไทยได้ ขณะที่ตัวแทนไทยมีค่าใช้จ่ายสูง ทำให้เสียเปรียบ โดยปัจจุบันตัวแทนประกันที่มีรายได้จากการขายปีละ 1.2 ล้านบาทขึ้นไป ต้องเสียภาษีแวต 7% แต่ผู้ประกอบอาชีพอิสระอื่นๆ และตัวแทนในต่างประเทศ ไม่ต้องเสีย
นางพรประภา กล่าวว่า เคยเสนอเรื่องการยกเลิกภาษีแวตไปแล้วครั้งหนึ่ง แต่ไม่ได้รับการแก้ไข เมื่อมีเลขาธิการคนใหม่เข้ามา จึงต้องยื่นไปอีกรอบเพื่อให้ช่วยผลักดันอีกครั้ง เพราะค่าใช้จ่ายที่สูงอาจเป็นอุปสรรคในการพัฒนาอาชีพ